Fl-aħħar jiem iddominat l-aħbar kif il-prezz taż-żejt żdied bi kważi għaxra fil-mija b'deċiżjoni waħda. Iżda, dan mhux każ iżolat. Tul l-aħħar sena l-prezz taż-żejt żdied bi 80%. Iżda dan ma affettwa b'ebda mod il-prezzijiet tal-enerġija f'pajjiżna li baqgħu rħas b'mod konsistenti, filwaqt li dawk tal-fuel baqgħu neżlin 'l isfel. Minn stħarriġ li għamlet din il-gazzetta jirriżulta li f'Jannar ta' din is-sena, il-prezz taż-żejt brent crude kien laħaq medja ta' €28.37. Minn dak ix-xahar il-prezz żdied kull xahar, ħlief f'Lulju, biex sal-Ġimgħa li għaddiet kien tela' għal €50.66. Minkejja dan f'pajjiżna il-prezz tal-petrol f'pajjiżna naqas b'ħames ċenteżmi kull litru u dak tad-diesel b'seba' ċenteżmi. Jekk wieħed iħares lejn il-prezzijiet tal-fuel fl-Ewropa fl-istess perjodu kien hemm żieda ta' tliet ċenteżmi fil-petrol u tmien ċenteżmi fid-diesel. U bil-prezzijiet taż-żejt jiżdiedu madwar l-Ewropa, il-prezz tad-dawl f'pajjizna wkoll baqa' stabbli. Dan minkejja li skont l-indiċi tal-prezz tal-elettriku maħdum mill-Eurostat, madwar l-Unjoni Ewropea kien hemm żieda fil-prezz tad-dawl ta' 0.3%. Il-prezz tal-ilma f'pajjiżna wkoll baqa' stabbli waqt li skont l-indiċi tal-prezz tal-ilma maħdum mill-Eurostat madwar l-UE kien hemm żieda ta' 1%. F'Malta l-prezz tal-gass naqas bi 12% waqt li madwar l-UE kien hemm tnaqqis ta' 6% biss. Dan kollu jfisser li ċ-ċittadini Maltin jibqgħu fost l-inqas li għandhom piż b'rabta mal-prezzijiet tal-enerġija. Għalkemm wara d-deċiżjoni tal-pajjiżi li jipproduċu ż-żejt fl-aħħar jiem, dik li jnaqqsu b'mod sostanzjali l-provvista issa l-isfida hi li l-prezzijiet tal-fuel jinżammu kkontrollati wkoll is-sena d-dieħla. Għalkemm m'hemm ebda dubju dwar il-prezzijiet tal-enerġija li jibqgħu irħas bil-pjan tal-Gvern. Stqarrija maħruġa mill-Eurostat iktar kmieni din il-ġimgħa rrimarkat li fl-2015 il-familji Maltin u Għawdxin kellhom l-anqas piż ta' spejjeż fuq housing, gass, dawl u ilma minn fost il-pajjiżi kollha tal-Unjoni Ewropea. F'pajjiżna, l-ispiża tal-familji fuq dawn l-oġġetti essenzjali kienet ta' 10.1% tal-ispiza totali, mentri bħala medja madwar l-UE din l-ispiza kienet tlaħħaq kwazi 25%. Dan ifisser li familja f'pajjizna li tonfoq €10 minn kull €100 fuq housing, gass, dawl u ilma, madwar l-UE dan il-proporzjoni jitla' għal €25. Saħansitra dan jitla' għal kważi €30 minn kull €100 f'pajjizi bħad-Danimarka. F'dawn l-aħħar snin, dejjem skont il-Eurostat, il-piż tal-ispejjeż fuq housing, gass, dawl u ilma żdied sostanzjalment fiż-Żona Ewro, tant li minn 22% tela' għal 24%. Pajjizi bħal Spanja u l-Irlanda raw żieda ta' kważi 6%. B'kuntrast, f'Malta dan il-piż naqas minn 11% fl-2005 għal 10% fl-2015. Id-database tal-Eurostat tindika li waqt li fl-2007 il-piż fuq il-familji Maltin u Għawdxin tal-housing, tal-gass, tad-dawl u tal-ilma kien 10.8%, sal-2012 dan kien tela' għal 11.7%. B'kuntrast, taħt din l-amministrazzjoni, dan il-piż niżel għal 10.1%. Dan huwa l-anqas piż ta' spejjeż fuq housing, dawl, gass u ilma li qatt kellhom il-familji f'pajjiżna mindu Eurostat bdew jippubblikaw din l-istatistika għal pajjiżna fl-1995. L-istatistika tal-Eurostat ġġib fix-xejn l-argument tal-Oppożizzjoni li f'pajjiżna il-prezzijiet tad-dawl, tal-gass u tal-ilma qed ikunu ogħla minn dawk madwar l-Ewropa.